作者：韦骧
词牌/韵律：沁园春

paragraphs: 林叶阴浓，海云峰耸，夏景渐分。
称画堂开宴，雍雍笑语，高年耆德，初弄君恩。
汉相家声，一经传训，赏典今朝归庆门。
清和昼，见香飘百和，乐按长春。
休论。
万事纷纭。
算寿考、乡闾能几人。
况凤书才降，龟龄正永，莫辞金盏，一醉醺醺。
萱草忘忧，榴花含笑，庭院风光如再新。
成欢颂，愿齐坚桧柏，频奉丝纶。